google/wiki40b huggingface dataset:
Raumnes & Årnes Idrettslag

Historie

Raumnes Idrætslag ble stiftet 8. november 1914, men var en direkte fortsettelse av Nes Skiklub. Nes Skiklub ble meldt inn i Centralforeningen for Udbredelse af Legemsøvelser og Vaabenbrug vinteren 1881. Dette var organet for idrettslige aktiviteter og organisasjoner på den tiden. Fra 1923 ble laget kalt Raumnes Skiklub.
Årnes Idrettsforening ble stiftet 17. mai 1912. Raumnes Skiklub og Årnes idrettsforening ble slått sammen til et idrettslag 22. mars 1932, og ble til Raumnes og Årnes Idrettslag, senere skrevet Raumnes & Årnes Idrettslag.

Dragsjøhytta

17. mai 1932 var det samlet til stor fest i Dragsjøhytta. Årnes Idrettsforening var 20 år, og feiret innvielse av Dragsjøhytta og «forbrødring» for medlemmene i de to lagene som nå var slått sammen. Det var på grunn av den økonomiske byrden som Dragsjøhytta påførte Raumnes Skiklub, at klubbene ble slått sammen, og dermed den direkte årsaken til dagens klubb og navn.

Idrettsanlegg

Idrettslaget har alltid jobbet aktivt i hele bygda, med skianlegg, hoppbakker, markedsplasser og stadion på flere steder. I 1936 sto Årnes Stadion ferdig, etter mange år med diskusjon om hvor banen skulle plasseres.  Banen ble innviet 16. august 1936 og kostet da kr 14.995,- pluss mange dugnadstimer fra medlemmene. 
1. juli 1941 ble banen overtatt av Departementet for arbeidstjeneste og idrett, og ble liggende brakk til krigen var slutt. Alle verv i idrettslaget ble lagt ned og idrettsstreiken var 100% effektiv. Det «nye» Årnes Stadion ble innviet 20. juli 1952. 
Helsehuset, eller «klubbhuset» som det kalles i dag, ble innviet 21. desember 1955. Etter datidens forhold var dette et meget fint garderodeanlegg med badstue, som ikke var vanlig på den tiden.  16. januar 1968 ble lysløypa fra Årnes Stadion til Dragsjøhytta åpnet. 
Dette var da en av landets lengste lysløyper. I 1979 ble lysløypa fra Fjellfoten åpnet, og de to løypene møtes selvfølgelig ved Dragsjøhytta. Til idrettslagets 125-årsjubileum vil kunstgressbanen stå klar.

Skøyter

Skøyteløperen Dagfinn Hagen konkurrerte for Raumnes og Årnes IL i tenårene før han skiftet klubb til Oslo IL.
Troms Forsvarsmuseum

Troms Forsvarsmuseum ligger på Setermoen i Bardu. Museet har en relativt stor samling av militære kjøretøyer, både pansrede og upansrede, som har vært brukt i det norske forsvaret. Museet hadde i 2004 4000 besøkende. Avdelinga ligger under Midt-Troms Museum.
Fylkesvei 4086

Fylkesvei 4086 går mellom Fidja og Skreli i Lyngdal. Veien er 9,2 km lang.
Frem til 2019 hadde veien betegnelsen Fylkesvei 558.
MC Ren

Bakgrunn

MC Ren er født og oppvokst i Compton, California. Før han ble medlem i N.W.A., planla han å bli med i hæren, men ombestemte seg etter at han så filmen Full Metal Jacket.  Artistnavnet, MC Ren er tatt ut fra hans virkelige navn Lorenzo.

Karriere

I 1987 hadde Eazy E startet et plateselskap kalt Ruthless Records. I begynnelsen var MC Ren signert som soloartist, men etter at han skrev flere av sangene for Eazy Es debutalbum Eazy-Duz-It ble han medlem i rap-gruppen N.W.A. sammen med Eazy E, Ice Cube, DJ Yella og Dr. Dre. I løpet av seks uker hadde N.W.A. fullført sitt debutalbum Straight Outta Compton og det ble utgitt i august 1988. Tekstene var hovedsakelig skrevet av MC Ren og Ice Cube. Albumet ble en uventet suksess, samtidig som de fleste radio- og TV-kanalene nektet å spille av noen av sangene, grunnet voldelige og diskriminerende tekster. Albumet solgte over to millioner eksemplarer i USA. I 1989 forlot Ice Cube gruppa av finansielle grunner, noe som gjorde at MC Ren fikk en større rolle i gruppa som eneste låtskriver. De brukte kort tid på å gi ut EP-en 100 Miles and Runnin og deres neste album, Niggaz4Life, ble utgitt i 1991. Dette albumet ble en enda større suksess og debuterte på andreplass på Billboard 200. Av samme grunner som Ice Cube valgte Dr. Dre også å forlate gruppa og da var N.W.A. offisielt oppløst. Gruppeleder Eazy E og manager Jerry Heller ble anklaget for å stjele penger som egentlig tilhørte artistene.
Dette startet en feide mellom Eazy E og Dr. Dre som varte i noen år. MC Ren valgte selv å bli igjen hos Ruthless Records, men sa at han var nøytral i krangelen. I 1992 ga han ut sitt debutalbum, Kizz My Black Azz. Det ble en suksess og ble etter hvert klassifisert til platina. Året etter konverterte han til islam samtidig som han ga ut albumet Shock of the Hour. Halve albumet ble spilt inn før han konverterte og den andre halvparten etter at han konverterte. Dette var også en suksess. I 1996 kom hans tredje album, The Villain in Black, som solgte greit, men ble dårlig mottatt av kritikerne. To år senere kom albumet Ruthless for Life som hadde kjente gjesteartister som Snoop Dogg og Ice Cube. Albumet solgte greit og ble godt mottatt av kritikerne. I 1999 var han med i Dr. Dres album 2001 og senere var han med i N.W.A.s gjenforening hvor de ga ut to sanger. Han var også med i Up in the Smoke Tour, en av verdens største turneer sammen med Dr. Dre, Eminem, Ice Cube, Snoop Dogg og mange andre.
Etter turneen opptrådte han bare som gjesteartist på andre artisters album og det var antatt at MC Ren hadde lagt opp. I 2009 ga han likevel ut sitt femte album, Renincarnated, på sitt eget plateselskap, Villain Entertainment. Albumet ble sett på som et godt comeback.
Barkevika

Barkevika er ei vik vest på Tjøme i Færder kommune. Den befinner seg om lag én kilometer sør for Tjøme sentrum. Ved inngangen til vika ligger Rød-Dirhue landskapsvernområde i vest, og Bukkholmen i øst. 
Naturtypen i Barkevika består av strandeng og strandsump som ligger beskytta innerst i den lange bukta, og området benyttes til beite. Det har en viktig forekomst av den trua plantearten jordbærkløver. Langs kantene av vika er det mindre svaberg.
Binyretretthet

Binyretretthet eller binyrestress er en diagnose som ikke er vitenskapelig fundert og som i hovedsak stilles av alternative behandlere. 
Hypotesen bak diagnosen er at stress gjør at binyrene overbelastes fordi stress stimulerer til økt produksjon av hormonet kortisol i binyrene. Det finnes imidlertid ingen holdepunkter for at pasienter med begge binyrer intakte skulle kunne pådra seg overbelastning av binyrene i form av stress, og selv med kun en binyre på halvert funksjon vil kunne opprettholde produksjon av kroppens behov for kortisol.
Den medisinske anerkjente diagnosen på funksjonssvikt i binyrene kalles binyrebarksvikt eller Addisons sykdom og er en alvorlig tilstand som normalt behandles ved at pasienten tilfører kroppen kortisol via tabletter.
Alex Horwath

SK Brann

Horwath, som har spilt profesjonell fotball for en rekke klubber i USA, samt for svenske Ljungskile SK, signerte 9. januar 2015 for SK Brann. Kontrakten løper ut etter 2016-sesongen.
Sverre Knudsen

Biografi

I perioden 1979 til 1988 spilte Knudsen i, og produserte, gruppene The Aller Værste! (TAV!), Løver og Tigre og The Beste. Han ga ut 5 LP-er og 3 singler, og fikk Spellemannprisen 1980 for Materialtretthet med TAV! for 1980. Hans første soloalbum, La det brenne, ble utgitt i 2009. For tekstene til sitt andre album, Vi fra 2017, vant han klassen årets tekstforfatter under Spellemannprisen 2017.
Han debuterte som forfatter med romanen Strålende nederlag i 1989. Hans 25. bok Aarons maskin kom på Cappelen Damm høsten 2011 og fikk Riksmålsprisen, ble nominert til Kritikerprisen og Brageprisen. Han har også skrevet teater, heltaftensstykket Kål og Karri, og enakterne Rytmeboksen og Gåkunstens forfall. Han har skrevet TV-dramatikk, for blant annet Det tredje tegnet (NRK 2002) sammen med andre forfattere. Han har også vært dialogforfatter for Hotel Cæsar.
Knudsen har oversatt over 50 skjønnlitterære bøker, blant annet av Charles Bukowski, William S. Burroughs, Niall Griffiths, Nick Cave, Douglas Adams, Edgar Rice Burroughs og Rudyard Kipling.
Han har ellers jobbet som pikkolo, vaktmester, distribusjonsleder, konsulent for forlag og film, tømrer, stuer, lærer, sjåfør, vognfører i Oslo Sporveier, ekspeditør, dokumentasjonsforfatter i Norsk Data, tekstforfatter i JBR reklamebyrå, Filadelfia reklamebyrå og multimediautvikler (internett og CD-ROM) i HEP, BeatMap og never.no AS. Han var med å starte det digitale kommunikasjonsbyrået never.no AS høsten 1999, hvor han arbeidet som kreativ leder til ut 2001. Han ble igjen forfatter og dramatiker på heltid fra 2002.
Synchilus

Levevis

Artene lever på gressmarker der larvene lever i jorden og eter på røtter.

Utbredelse

Slekten er utbredt i Australia.
The Lone Ranger

Om filmen

Filmen er basert på westernbokserien med samme navn. Gore Verbinski regisserte filmen etter historie og manus fra Justin Haythe, Ted Elliott og Terry Rossio. Armie Hammer og Johnny Depp spiller hovedrollene. William Fichtner, Tom Wilkinson, Barry Pepper, Helena Bonham Carter og Ruth Wilson spiller andre viktige roller.
Filmen hadde et budsjett på 250 millioner dollar, og hadde premiere 3. juli 2013 i Norge.

Handling

Åndskrigeren Tonto forvandler John Reid fra å være kun en lovens mann til å bli en rettighetsforkjemper og en legende, en maskert helt under navnet The Lone Ranger. De jobber sammen for å kunne bekjempe grådighet og korrupsjon.
Reis deg komikerklubb

Reis deg komikerklubb (RDK) er en norsk forening for aktive standupkomikere. Klubben ble stiftet 1. januar 1994. RDK arrangerer ukentlige standup-kvelder i Oslo.
Missale Parisiense

Missale Parisiense var den messebok som i sin tid var i bruk i det katolske bispedømmet Paris.
Førsteutgaven ble trykket i 1481, så kom den ut igjen i 1487, 1504, 1539, 1555 og, etter Tridentinerkonsilet, i 1585 og 1602. De fem trykkene som så fulgte, mellom 1611 og 1666, vitrner om hvordan man i økende grad tilpasset seg den såkalte tridentinske Missale Romanum. Fra 1685 skjer det en selvstendiggjørelse, der det fremtrer sterkere innflytelse fra den neogallikanske liturgi. Sitt høydepunkt nådde Missale Parisiense i utgivelsen under erkebiskop Charles-Gaspard de Vintimille i 1738.
Sydvestjylland

Sydvestjylland svarer stort sett til Ribe Amt.
Området regnes som en del av Vestjylland i noen sammenhenger, og som en del av Sydjylland i andre sammenhenger.
Chloroclanis virescens

Utseende

En middelsstor (vingespenn 55-70 millimeter), grønnlig svermer.
Forvingene er trekantede, spissen markert, ytterkanten nesten helt rett. De har gjerne to litt utydelige, mørkere tverrbånd, ellers ingen tegninger. Hunnene er grønnbrunlige, hannene litt skarpere grønne.

Utbredelse

Arten er utbredt i tropisk Afrika.
Coenyra

Utseende

Små til middelsstore (vingespenn 32-40 millimeter), brune sommerfugler med avrundede vinger. De kjennes lett på at vingene har bølgete, oransje striper på undersiden – disse er delvis synlige på oversiden også, i alle fall på forvingen. Langs ytterkanten har den en rad av ganske store øyeflekker.

Levevis

Larvene lever på gras (Poaceae). De lever i skogkanter og lysninger i skogen, der de flyr omkring langsomt og vinglete. De besøker sjelden blomster.

Utbredelse

Slekten er utbredt i det sørlige Afrika (Sør-Afrika og Mosambik).
Niels Wiwel

Familie

Hans foreldre var lærer og forfatter Niels Peter Wivel (1818-74) og hustru Ingeborg Jørgine Frederikke Middelthun (1822-56). Niels Wiwel ble 23. november 1888 borgerlig gift med Johanne Cathrine Christiane Givskov, (født 9.12.1862 i Horsens, død 15.2.1945 i Kbh.). Hun var datter av forstmester Christian Henrik Karl Givskov (1823-62) og fru Emma Marie Olsen (1827-1904). – Bror til H. G.w.

Virke

Etter studiene reiste Wiwel i flere år omkring i Tyskland for å utvikle sine ferdigheter både innen reproduksjonsteknikkene og på bildekunstens område. Lengst oppholdt han seg blant kunstnerkretsen i Düsseldorf. I 1879-80 var han elev ved Bonnats skole i Paris.
Wiwel likte å beskjeftige seg med sjangerbilder med utpreget anekdotisk tema, liksom han leverte et stort antall satiriske tegninger til illustrerte ukeblader (Jensen 1907:452-460 og Knudsen et al. 1946:79-83). Han leverte også oppsiktsvekkende fine illustrasjoner til Johan Herman Wessels Kierlighed uden Strømper (1885) i ny-rokokkostil, til diktet «Herremanden» (1894), og til Wessels Samlede Digte (1895), med fine initialer og mange kostelige situasjonsbilder (Østby:171-174). Spesielt i 1890-årene leverte han masse illustrasjoner for bøker, og også til en serie norske folkeeventyr af Peter Christen Asbjørnsen og Jørgen Moe, hvorav kun «Manden som skulde stelle hjemme» ble publisert i hans egen levetid. De øvrige manuskriptsidene ble liggende inntil Asbjørnsenselskapet i 2009 utga Fire Eventyr, med Wiwels originalfaksimiler til No. 2 Gutten som gik til Nordenvinden og krævede Melet igjen, No. 3 Manden som skulde stelle hjemme, No. 4 Gutten og Fanden, og No. 5 Skipperen og Gamle-Erik. No. 1 er altså ukjent, og vi vet heller ikke om Wiwel kan ha supplert med flere tegninger til Asbjørnsen og Moes norske eventyr.
Han beveget seg kunstnerisk mere i retning mod symbolismen. I årene 1898 til 1904 arbeidet han ved den Tilgmannske Reproduktionsanstalt i Helsingfors, og i denne perioden stilte han også ut sine bilder i Finland.
Fra 1904 til sin død bodde han i København.
Sønnen Curt Rembrandt Wivel døde 6. september 1893, kun tre måneder gammel; Wivel og hans kone bodde på dette tidspunkt i Frederik VII´s Gade på Nørrebro (Skt. Stefans Sogn).

Ikonografi

Malte selvportrett i 1882 og 1891.
Olav Navestad

Borgen Arbeideridrettslandslag

Han spilte først for Borgen Idrettslag (Sarpsborg), som var stiftet 1927 og en del av  Arbeidernes Idrettsforbund (AIF). Navestad jobbet nemlig som baker hos G. W. Johansen og  fikk da tyve kamper for AIF-landslaget.

Sarpsborg og landslag

I 1938 gikk han over til byrivalen Sarpsborg (stiftet 1903), hvilket medførte at tilhengerne av Borgen sluttet å kjøpe brød. Navestad  scoret vinnermålet i det 88. minutt, da de vant Norgesmesterskapet i fotball for herrer 1939.  Han scoret i sin første A-landskamp for Norges herrelandslag i fotball, da de tapte 2–3 mot Sveriges herrelandslag i fotball den 17. september 1939, en kamp som inngikk i Nordisk mesterskap i fotball 1937–47.

Efter krigen

Navestad  var aktiv også i årene efter den andre verdenskrig og fikk en B-landskamp i 1946.
Janjanbureh

Janjanbureh (tidligere kjent som Georgetown) er en by i det sentrale Gambia, beliggende i regionen Central River. Byen hadde i 2008 et innbyggertall på cirka 3700.
Annalee

Annalee er en elv i Irland. Den går fra Lough Sillan i grevskapet Cavan, og går vest til Butlersbridge. Derfra går den videre, til den munner ut i elven Erne i et kompleks av innsjøer vest for landsbyen. Nedstrøms fra Cootehill munner bielven Dromore River, samt elvene Bunnoe og Laragh ut i Annalee.
Elven er kjent for bra fiske, og hvert år fanges det ørret på nærmere to kg i elven.
Jacoona

Utseende

Middelsstor stjertvinger (vingespenn 35-40 millimeter) med én lang, hvit stjert på hver bakvinge. Hos hannen er forvingens overside er metallisk blå med svart spiss og et svart tverrbånd litt innefor denne. Bakvingen er delt i tre omtrent like store sektorer, forfra: svart, metallisk blå og lysgrå. Hunnens overside er brun med et hvitt felt ved bakvingens bakkant. Undersiden er lyst rødbrun, blekere ved roten, med noen mørke flekker ved bakvingens bakhjørne.

Levevis

Larvene lever på den parasittiske planten Scurrula ferruginea (mistelteinfamilien).

Utbredelse

Slekten er utbredt i Sørøst-Asia.
Føringatíðindi

Føringatíðindi («Færøyingetidende») var en færøysk avis. Den utkom fra januar 1890 til desember 1901, og igjen fra januar til februar 1906. Avisen var organ for foreningen Føringafelag, og var den første avisen skrevet på færøysk.
Den lengstfungerende redaktøren, Rasmus Effersøe, var en av de ledende menn i den færøyske selvstyrekampen i sin generasjon, og var en av innbyderne til Julemøtet i 1888. Redaktør i den korte perioden i 1906, Andrias Christian Evensen, var blant de første til å utbre færøysk som undervisnings- og kirkespråk.
Trefningen ved Buskjærsteinen

Trefningen ved Buskjærsteinen var et mindre sjøslag 6. juli 1812 mellom to engelske orlogsbrigger og kanonjoller fra Arendal kystforsvarsdivisjon.
Arnulf Haga

Familie

Han er bror av skuespilleren Paul Ottar Haga og scenograf Erlend Haga, og fetter av skuespilleren Hildegunn Eggen.
Mikael IV Paflagonieren

Bakgrunn

Mikael kom fra enkle kår, men hans bror, Johannes Orphanotrophos var ved keiserhoffet og fikk stadig viktigere stillinger der. Mikael ble i regjeringstiden til Romanos III kalt til Konstantinopel av sin bror, evnukken Johannes, som var regjeringssjef, og lyktes i å vinne gunst hos den beryktede keiserinne Zoë Porfyrogenita.
Keiserinne Zoë hadde forgjeves forsøkt å få barn med sin ektemann. Paret hadde også engasjert magikere for å bevirke at hun skulle kunne bli gravid, men alle forsøk var forgjeves. I denne situasjonen fikk Zoë en plan som involverte Mikael, som var blitt hennes kammertjener.

Keiser

Keiserinne Zoë lot så sin ektemann Romanos III forgifte og giftet seg med Mikael allerede samme dag som keiser Romanos døde. Han kunne dermed bestige tronen. Imidlertid var det broren som stod for styringen. Det ble utkjempet kriger mot flere fremmede folk.
Mikael overlot i det alt vesentlige regjeringsbeslutningene til sin bror, evnukken Johannes Orphanotrophos, som allerede hadde erfaring som minister under Konstantin og Romanos. Mikael hadde beholdt ham som administrativ leder for at ikke kontrollen skulle komme på for ham ugunstige hender.
I denne regjeringsperioden ble freds- og allianseavtalen med fatimidenes egyptiske kalifat (1037) inngått. Denne traktaten ga keiser Mikael tillatelse til å renovere Gravkirken i Jerusalem på egen bekostning. Til gjengjeld løslot Mikael rundt 5 000 muslimske fanger.
I hans regjeringstid kunne de bysantinske styrkene erobre byene Messina (1037) og Syrakus (1040) på Sicilia. Etter en kortere tid gikk de imidlertid tapt igjen.
Mikael var syk og led av epilepsi. Helsetilstanden bare forverret seg etter at han besteg tronen. Han ledet et felttog mot bulgarere og slavere like før han døde. Etter tilbakekomsten fra Bulgaria var han alvorlig svekket - han bega seg til klosteret til de hellige brødre Kosmas og Damian i Konstantinopel.
Sagaprisen

Sagaprisen deles ut av Sagafestivalen, den litterære delen av Tønsberg Middelalderfestival. Prisen går til en forfatter som har vist særlig interesse for vikingtiden og middelalderen.
Ischnosoma

Utseende

Små (gjerne 3-5 millimeter) blanke og glatte kortvinger. På farge er de gjerne gulbrune. Hodet er lite og noe nedbøyd, uten punktøyne og med forholdsvis små fasettøyne. Antennene er forholdsvis lange og tynne, de kan kjennes fra den nærtstående slekten Mycetoporus på at hvert enkelt antenneledd er tydelig lengre enn bredt. Brystskjoldet (pronotum) er stort og bredt, glatt og hvelvet. Dekkvingene er forholdsvis korte, med noen oppstående børster. Bakkroppen er temmelig langt kjegleformet, på sidene uten påfallende lange og kraftige børster.

Levevis

I likhet med flere andre slekter av Tachyporinae er Ischnosoma-artene knyttet til sopper. De finnes gjerne i skog på fruktlegemene til ulike sopper. De voksne billene er gjerne mest aktive om høsten da soppmengden er størst.
Tugt- og Børnehuset

Tugt- og Børnehuset var et oppdragelseshjem for foreldreløse barn på Christianshavns torv på Christianshavn i København, grunnlagt av Christian IV i 1605. Ettersom tiden gikk, ble hjemmet også brukt som en straffeanstalt for voksne, kjent som Kvindefængslet på Christianshavn.
Hjemløse barn ble bragt hit og opplært innenfor et bestemt håndverk. Halvparten av alle de anbrakte barna døde av sykdommer, mens 20% av dem flyktet. Svært få forlot hjemmet til fordel for et arbeid i det øvrige samfunn. Anstalten produserte tekstiler til militærets uniformer, og det kan diskuteres om det reelt sett var tale om tvangsarbeide for kongen. 
En helt ny monumental bygning i barokkstil til anstalten ble oppført i perioden 1739–41 ved Philip de Lange. Fra 1742 ble anstalten utvidet med et «rasphus» hvor noen av de farligste mannlige forbrytere fra hele landet ble satt inn på straffearbeide. Fangene raspet farge av fargetre til bruk i maling, en usunn og skitten beskjeftigelse.
Forfatteren og samfunnsrefseren Niels Ditlev Riegels besøkte stedet i 1787. Senere beskrev han de utrivelige forholdene i sitt anonymt utgitte tidsskrift Maanedsskriftet Kiøbenhavns Skilderie. Han fremsatte også en plan for en reform av stedets økonomi, som imidlertid ikke blev fulgt opp av administrasjonen.
I 1790 endret institusjonen navn til Tugt-, Rasp- og Forbedringshuset på Christianshavn og fikk mer karakter av et egentlig fengsel. Tyven som stjal Gallehus-hornene, Niels Heidenreich var innsatt her. I 1817 fant et voldsomt fangeopprør sted.
Fra 1870 ble bygningen til Christianshavns Straffeanstalt, bedre kjent som Kvindefængslet på Christianshavn. En ny fengselsbygning i tidens rundbuestil ble oppført 1861–64 efter tegninger av N.S. Nebelong.
Bygningen ble revet i 1928 i forbindelse med utvidelsen av Torvegade. På tomten ble det karakteristiske gule og hvite Lagkagehus oppført ved Edvard Thomsen. Det tidligere Børnehustorv heter nå Christianshavns torv, men Børnehusbroen over Christianshavns Kanal vitner fremdeles om anstalten.
Charité (TV-serie)

Charité er en tysk TV-serie. Serien følger livet ved det berlinske sykehuset med samme navn, med handling lagt til «Trekeiseråret» 1888.
Serien er regissert av Sönke Wortmann, mens manus er skrevet av Dorothee Schön.
Første sesong er på seks episoder, der den første ble sendt på Das Erste 21. mars 2017. I desember samme år startet arbeidet med en ny sesong; denne får handling lagt til Det tredje rike.
Moussa Wagué

Landslaget

Han ble tatt ut i Senegals tropp til VM i fotball 2018 i Russland.
25. juni 2018 scoret han sitt første landslagsmål for Senegal mot Japan.
Alenka Bratušek

Bakgrunn

Alenka Bratušek har studert naturvitenskap og teknologi og har en mastergrad i administrasjon av frivillige organisasjoner. Før hun gikk inn i politikken var hun leder av Slovenias Direktorat for Statens budsjetter.

Politisk karriere

Alenka Bratušek ble valgt som medlem av nasjonalforsamlingen i 2011 og har vært leder av finanskomiteen. Hun ble midlertidig leder av sitt parti i januar 2013 etter at Zoran Janković hadde trådt tilbake under anklager om korrupsjon.
Statsminister 2014-2015: Bratušek ble 27. februar 2013 gitt i oppdrag å danne ny slovensk regjering. Hun fikk oppdraget etter at Janez Janša tapte en mistillitsavstemning i nasjonalforsamlingen etter korrupsjonsanklager. Regjerinen stod klar etter en avstemning den 20. mars, der 52 av 90 folkerepresentanter stemte for den nye koalisjonsregjeringen. Regjeringen stod fremfor store utfordringer grunnet økonomiske vansker i landet.
Bratušek tapte ved en avstemning i partiet 26. april 2014 ledervervet til Zoran Janković.
Hun stiftet i 2014 sitt eget parti. Partiet fikk fire medlemmer i parlamentet ved valget i 2014, herunder Bratušek selv. Partiet er sterkt knyttet til hennes eget politiske prosjekt, også fjenspeilet i navnet: Forbundet Alenka Bratušek (Zavezništvo Alenka Bratušek - ZaAB).
I 2014 ble hun foreslått som EU-kommissær og visepresident i Juncker-kommisjonen, men nominasjonen ble ikke godkjent av Europaparlamentet. Den slovenske statsminister Miro Cerar nominerte da en annen kandidat, den slovenske entreprenøren Violeta Bulc.
Anto Drobnjak

Landslaget

Anto Drobnjak spilte 6 landskamper for Jugoslavias herrelandslag.
Sulayman Bojang

Landslaget

8. juni 2019 fikk han sin første landskamp for Gambia mot Guniea.